ઉચ્ચ શિક્ષણના સંચાલન માટે ભૂતકાળમાં કોમન એક્ટ લાગુ કરવાની જાહેરાત કરવામાં આવી હતી. આ કોમન એક્ટની સામે સમગ્ર શિક્ષણજગતમાં ઉગ્ર આક્રોશ અને વિરોધ ઊભો થયો હતો. જેના અનુસંધાનમાં કોમન એક્ટના બદલે હાયર એજ્યુકેશન કાઉન્સિલની રચના કરવાની જાહેરાત કરવામાં આવી હતી. બે વર્ષ પહેલા ૨૦૧૬માં વિધાનસભામાં ગુજરાત સ્ટેટ હાયર એજ્યુકેશન કાઉન્સિલ એક્ટને મંજૂરી આપી દેવામાં આવી હતી. જે તે સમયે મંજૂરી મળ્યા બાદ તાકીદે કાઉન્સિલની રચના કરાશે તેવું માનવામાં આવતું હતું પરંતુ સળંગ બે વર્ષ સુધી આ દિશામાં કોઇ કાર્યવાહી કરવામાં આવી નહોતી. હવે સરકાર દ્વારા આખરે કાઉન્સિલની રચના અંગેની સત્તાવાર જાહેરાત કરી દેવામાં આવી છે. ગવર્નિંગ કાઉન્સિલ અને એક્ઝિક્યુટિવ કાઉન્સિલ એમ, બે પ્રકારની કાઉન્સિલની રચના કરવામાં આવી છે. જેમાં સાદી ભાષામાં જોઇએ તો ગવર્નિંગ કાઉન્સિલ છે તે સેનેટની જેમ કામગીરી કરશે. જ્યારે એક્ઝિક્યુટિવ બોડી સિન્ડીકેટની જેમ કામગીરી કરશે. મહત્ત્વની વાત એ કે સિન્ડીકેટ કરતાં ગવર્નિંગ કાઉન્સિલને વિશેષ સત્તા આપવામાં આવી છે.